Ο **Φαμπιάνο Καρουάνα** (30 Ιουλίου 1992) είναι Αμερικανό-Ιταλός σκακιστής και γκρανμαίτρ, ο οποίος βρίσκεται στη 2η θέση της παγκόσμιας κατάταξης. Γεννήθηκε στο Μαϊάμι των ΗΠΑ στις 30 Ιουλίου 1992 και μεγάλωσε στη Νέα Υόρκη όπου ξεκίνησε να ασχολείται με το σκάκι. Το 2009 έγινε ο νεότερος γκρανμαίτρ στην ιστορία τόσο των ΗΠΑ όσο και της Ιταλίας σε ηλικία 14 ετών, 11 μηνών και 20 ημερών. Υπήρξε ο Διεκδικητής του τίτλου του Παγκόσμιου Πρωταθλητή το 2018 όμως ηττήθηκε στον τελικό του Λονδίνου από τον υπερασπιστή του τίτλου Μάγκνους Κάρλσεν.

Διακρίσεις
----------

### Εθνικά Πρωταθλήματα

Ανάμεσα στις πολλές διακρίσεις του Καρουάνα είναι η κατάκτηση του Ιταλικού Πρωταθλήματος για πρώτη φορά το 2007 (μόλις στα 15 του χρόνια), κάτι που επανέλαβε το 2008, το 2010 και το 2011. Το 2016 κατέκτησε το Πρωτάθλημα των ΗΠΑ απέναντι σε μερικούς από τους κορυφαίους σκακιστές του κόσμου όπως ο Γουέσλι Σο και ο Χικάρου Νακαμούρα .

### Παγκόσμιο Πρωτάθλημα 2018

Το 2018 ήταν ένας από τους 8 σκακιστές που εξασφάλισαν τη συμμετοχή τους στο Τουρνουά των Υποψηφίων για την ανάδειξη του Διεκδικητή του τίτλου του Παγκόσμιου Πρωταθλητή, ο οποίος θα αντιμετώπιζε στον τελικό τον κάτοχο του τίτλου Μάγκνους Κάρλσεν. Ο Καρουάνα εξασφάλισε τη συμμετοχή του στο Τουρνουά χωρίς να έχει κερδίσει σε κάποια από τις προκριματικές διοργανώσεις της FIDE αλλά λόγω της βαθμολογίας του σε έλο (8ος στην παγκόσμια κατάταξη με 2784 τον Μάρτιο του 2018).

Το Τουρνουά των Υποψηφίων 2018 έλαβε χώρα στο Βερολίνο από τις 9 έως τις 28 Μαρτίου. Με το πέρας των 14 γύρων, ο Καρουάνα κατάφερε να κατακτήσει την 1η θέση με 9 βαθμούς, έχοντας σημειώσει 5 νίκες, 8 ισοπαλίες και 1 ήττα. Συγκεκριμένα, επικράτησε έχοντας τα λευκά απέναντι στους Γουέσλι Σο (ΗΠΑ) και Λεβόν Αρονιάν (Αρμενία) και με τα μαύρα απέναντι στους Βλαντίμιρ Κράμνικ (Ρωσία), Αλεξάντερ Γκρίστσουκ (Ρωσία) και ξανά Λεβόν Αρονιάν (Αρμενία). Ηττήθηκε μόνον από τον Σεργκέι Καριάκιν (Ρωσία), διεκδικητή του προηγούμενου Παγκοσμίου Πρωταθλήματος, το 2016. Με τη σπουδαία του αυτή επιτυχία ο Καρουάνα χρίστηκε "Διεκδικητής" του τίτλου του Παγκόσμιου Πρωταθλητή και έγινε ο πρώτος Αμερικανός που το πετυχαίνει μετά από τον Μπόμπι Φίσερ, 46 χρόνια νωρίτερα, το 1972.

Τουρνουά των Υποψηφίων 2018, Βερολίνο: Τελική Κατάταξη και Αποτελέσματα| Θέση | Όνομα | Σκορ | Φ.Κ. | Σ.Μ. | Σ.Κ. | Ν.Λ. | Β.Κ. | Α.Γ. | Γ.Σ. | Λ.Α. |
| --- | --- | --- | --- | --- | --- | --- | --- | --- | --- | --- |
| 1 | Φαμπιάνο Καρουάνα (ΗΠΑ) | 9 |  | ½ | ½ | ½ | 0 | ½ | ½ | ½ | 1 | ½ | 1 | 1 | ½ | 1 | 1 |
| 2 | Σαχριγιάρ Μαμεντιάροφ (Αζερμπ.) | 8 | ½ | ½ |  | ½ | 1 | 0 | ½ | 1 | ½ | 1 | ½ | ½ | ½ | ½ | ½ |
| 3 | Σεργκέι Καριάκιν (Ρωσία) | 8 | 1 | ½ | 0 | ½ |  | ½ | ½ | 1 | ½ | ½ | ½ | 1 | ½ | 0 | 1 |
| 4 | Ντινγκ Λιρέν (Κίνα) | 7.5 | ½ | ½ | ½ | 1 | ½ | ½ |  | ½ | ½ | ½ | ½ | ½ | ½ | ½ | ½ |
| 5 | Βλαντίμιρ Κράμνικ (Ρωσία) | 6.5 | 0 | ½ | ½ | 0 | ½ | 0 | ½ | ½ |  | 1 | 0 | ½ | ½ | 1 | 1 |
| 6 | Αλεξάντερ Γκρίστσουκ (Ρωσία) | 6.5 | 0 | ½ | ½ | 0 | ½ | ½ | ½ | ½ | 1 | 0 |  | 1 | ½ | ½ | ½ |
| 7 | Γουέσλι Σο (ΗΠΑ) | 6 | ½ | 0 | ½ | ½ | ½ | 0 | ½ | ½ | ½ | ½ | ½ | 0 |  | 1 | ½ |
| 8 | Λεβόν Αρονιάν (Αρμενία) | 4.5 | 0 | 0 | ½ | ½ | 0 | 1 | ½ | ½ | 0 | 0 | ½ | ½ | ½ | 0 |  |

Το Παγκόσμιο Πρωτάθλημα του 2018 έλαβε χώρα στο Λονδίνο από τις 9 έως τις 28 Νοεμβρίου του 2018. Ο Καρουάνα κλήθηκε να αντιμετωπίσει τον από το 2013 κάτοχο του τίτλου Μάγκνους Κάρλσεν σε 12 παρτίδες. Η αναμέτρηση αυτή έμελλε να αποδειχθεί ένας από τους πιο αμφίρροπους τελικούς όλων των εποχών, καθώς μετά την ολοκλήρωση των 12 παρτίδων ανάμεσα στους δύο παίκτες δεν είχε αναδειχθεί Παγκόσμιος Πρωταθλητής με το σκορ να διαμορφώνεται στο 6-6. Μάλιστα, και στις 12 παρτίδες οι δύο αντίπαλοι αναδείχθηκαν ισόπαλοι κάτι που συνέβη για πρώτη και μοναδική φορά στην ιστορία του θεσμού. Έτσι ο τελικός οδηγήθηκε σε tie break όπου ο νικητής θα προέκυπτε μετά από 4 παρτίδες ράπιντ (25 λεπτά για κάθε παίκτη με προσαύξηση 10 δευτερολέπτων σε κάθε κίνηση). Εκεί, ο Κάρλσεν επικράτησε με 3-0 (3 νίκες σε ισάριθμες παρτίδες για τον Κάρλσεν χωρίς να χρειαστεί και 4η παρτίδα) στερώντας έτσι από τον Καρουάνα τη δυνατότητα να γίνει ο πρώτος Αμερικανός πρωταθλητής μετά από 46 χρόνια.

### Άλλες διοργανώσεις

Ο Καρουάνα έχει κατακτήσει το Γκραν Πρι της FIDE την περίοδο 2014-2015, μία από τις διοργανώσεις που χαρίζουν στους νικητές το εισιτήριο για το Τουρνουά των Υποψηφίων. Επιπλέον, κέρδισε το χρυσό μετάλλιο με την εθνική ομάδα των ΗΠΑ στην 42η σκακιστική Ολυμπιάδα του 2016 στο Μπακού. Το 2020 αναδείχθηκε νικητής του τουρνουά Tata Steel.

Παραπομπές
----------

1. 1 2  en.chessbase.com/post/fabiano-caruana-youngest-us-and-italian-gm-in-history.
2. ↑  «Store norske leksikon» (Μποκμάλ, Νεονορβηγικά) Fabiano\_Caruana.
3. ↑  Ανακτήθηκε στις 4  Μαρτίου 2021.
4. ↑  «FIDE Ratings and Statistics» (Αγγλικά) 2020009. Ανακτήθηκε στις 23  Απριλίου 2018.
5. ↑  «Caruana, Fabiano». *ratings.fide.com*. Ανακτήθηκε στις 4 Φεβρουαρίου 2021.
6. ↑  «Fabiano Caruana – youngest US and Italian GM in history». *Chess News* (στα Αγγλικά). 20 Ιουλίου 2007. Ανακτήθηκε στις 4 Φεβρουαρίου 2021.
7. ↑  «Fabiano Caruana: 2016 U.S. Chess Champion». *Saint Louis Chess Club* (στα Αγγλικά). 27 Μαρτίου 2017. Ανακτήθηκε στις 8 Φεβρουαρίου 2021.
8. ↑  «FIDE Berlin Candidates 2018». *chess24.com* (στα Αγγλικά). Ανακτήθηκε στις 8 Φεβρουαρίου 2021.
9. ↑  «American Fabiano Caruana to play for world chess title after candidates win». *the Guardian* (στα Αγγλικά). 27 Μαρτίου 2018. Ανακτήθηκε στις 8 Φεβρουαρίου 2021.
10. ↑  «World Chess Championship: Magnus Carlsen retains title» (στα αγγλικά). *BBC News*. 2018-11-28.. Ανακτήθηκε στις 2021-02-04.
11. ↑  «Fabiano Caruana | Top Chess Players». *Chess.com* (στα Αγγλικά). Ανακτήθηκε στις 4 Φεβρουαρίου 2021.
12. ↑  Kavalek, Lubomir· Gr, ContributorInternational Chess· master (17 Σεπτεμβρίου 2016). «U.S. Chess Team Wins Olympic Gold in Baku». *HuffPost* (στα Αγγλικά). Ανακτήθηκε στις 8 Φεβρουαρίου 2021.
13. ↑  «Fabiano Caruana wins Tata Steel Chess Tournament 2020». *Tata Steel Chess Tournament 2022* (στα Αγγλικά). Αρχειοθετήθηκε από το πρωτότυπο στις 18 Ιανουαρίου 2021. Ανακτήθηκε στις 8 Φεβρουαρίου 2021.